钦定古今图书集成/理学汇编/学行典/第259卷 > 逄萌
## 钦定古今图书集成/理学汇编/学行典/第259卷 > 逄萌

按《后汉书逸民传》：“逄萌，字子庆，北海都昌人也。家贫，
给事县为亭长。时尉行过亭，萌候迎拜谒，既而掷楯
叹曰：‘大丈夫安能为人役哉’！遂去之长安，学通《春秋
经》。时王莽杀其子宇，萌谓友人曰：‘三纲绝矣。不去，祸
将及人’。即解冠挂东都城门，归将家属浮海客于辽
东。萌素明阴阳，知莽将败，有顷，乃首戴瓦盎，哭于市”
曰：“新乎，新乎！”因遂潜藏。及光武即位，乃之琅邪劳山，
养志修道，人皆化其德。北海太守素闻其高，遣吏奉
谒致礼，萌不答。太守怀愤而使捕之。吏叩头曰：“子庆
大贤，天下共闻。所在之处，人敬如父，往必不获，祗自
毁辱。”太守怒，收之系狱，更发它吏。行至劳山，人果相
率以兵弩捍御，吏被伤流血，奔而还。后诏书征萌，托
以老耄，迷路东西，语使者云：“朝廷所以征我者，以其
有益于政，尚不知方面所在，安能济时乎？”即便驾归。
连征不起，以寿终。